Даьлах кхера яхаш деш дола васкет, дика мел дола хIама шийгахьа хьагулдеш да. Нагахьа, саг Даьлах кхераш вале, зулам дергдац цо, хьарамча хIама тIакхувдаргвац из, харц лувргвац из, нагахьа санна цхьан тоабан хьалхаваьнна латташ вале шийна тIехьарча наха тийшаболх бергбац цо, миска саг ше вале шийна доагIар мара хьаэцаргдац цо. Массаволча бусалба сагага Дала кхайкадеш дола хIама да Даьлах кхерар. ХIаьта Даьлах кхерар сенца хьаькхоачашхулаш да, сенца хьаховш да? – Из кхоачаш хул нагахьа санна вай Даьлах эхь хеташ дале. Даьлах эхь хеташ волча саго ма дарра Даьлах кхерар хьалдуз. Даьлах эхь хетар дика мел долча хIаманна бахьан да.